IL-ĦAMIS, 2 TA' FRAR Ma baqa' l-ebda dubju li Salvu Mallia huwa l-istar candidate tagħna u l-id il-leminija ta' Simon. Mhux biss kellu l-kuraġġ jipprotesta waħdu minbarra l-kelb, iżda lil dawk tal-Unjoni Ewropea, li ġejjin u sejrin ifaħħru lil Joseph Muscat, qalilhom ċar u tond li, jekk mhux se jieħdu ħsieb, Joseph Muscat se jinfetta l-Ewropa kollha. Għalkemm ma nafx kemm se jagħtu kasu, meta lanqas biss jagħtu kas Simon tagħna. Insomma, l-aqwa li Salvu Mallia qiegħed ikompli juri snienu. Keep it up, Salv. IL-ĠIMGĦA, 3 TA' FRAR Din x'fettlilha Angela Merkel tmur tiekol il-ħobż biż-żejt! Ngħid jien, bħala Kanċillier tal-Ġermanja jmissha marret tiekol ġo xi wieħed mill-aqwa restoranti f'pajjiżna, u mela biċċa ħobż biż-żejt, x'kull waħda! Jista' jkun li ma marritx tiekol ġo restorant għax beżgħet li ssib lil Salvu Mallia jipprotesta b'xi tuffieħa mħassra u ddewwed u kien jaqtgħalha l-aptit kollu. B'hekk kienet ċerta li mhix se tibqa' żaqqha vojta. IS-SIBT, 4 TA' FRAR Ma kinux pastizzi li marru jieklu Joseph u Michelle Muscat mal-prim ministri ta' ma nafx fejn! Għax urewna li lanqas fuq pastizz m'aħna kapaċi niftiehmu. Mhux għall-partit tagħna u għall-partit tagħhom qed ngħid. Ma niftehmux bejnietna. Il-president tagħna Ann Fenech tgħidx kemm għajritu lil Joseph talli ħa l-mistednin tiegħu għand is-Serkin, u Antoine Borg approfitta ruħu mill-pastizz u għal darba qabel ma' Joseph u qagħad ifaħħru. Imma apparti kollox, Ann Fenech għadha ma tafx kemm huma tajbin il-pastizzi tas-Serkin! Tant huma tajbin li jikluhom kemm il-Laburisti u kemm in-Nazzjonalisti. IL-ĦADD, 5 TA' FRAR Ħasadni naqra Simon tagħna llum meta qagħad jiskuża lil dawk tal-Unjoni Ewropea li ma jridu jagħmlu xejn biex jeħilsuna minn Joseph Muscat, anzi aktar qegħdin ifaħħruh. Imma mhux se naqta' qalbi, anzi qiegħed nikkonvinċi ruħi li l-elezzjoni li ġejja se nirbħuha bil-kbir. Ma rajtx, issa anke r-Rumeni qegħdin jagħmlu bħal Salvu, l-istar candidate tagħna, u joħorġu jipprotestaw kontra l-korruzzjoni. Dawn żgur kollha lil Salvu se jivvutaw. Min qed jgħid li ma għamilniex akkwist b'Salvu Mallia! Iġri tasal ħa nkaxkruhom. IT-TNEJN, 6 TA' FRAR Issa qed isir arroganti wkoll Joseph Muscat! Jippretendi li għax huwa l-Prim Ministru, għandu dritt jagħżel lil min irid hu biex jagħmel stqarrija fil-Parlament. Sewwa għamel Simon tagħna waqaflu ladarba aħna m'għandniex fiduċja f'Konrad Mizzi. U mhux f'Konrad Mizzi biss m'għandniex fiduċja, imma f'kollha kemm huma. Konvint li kieku għandna lil Salvu Mallia fil-Parlament, kieku lill-ebda ministru ma nħallu jagħmel stqarrija għax Salvu ma joqgħodx idur mal-lewża. IT-TLIETA, 7 TA' FRAR Kollox kontra dan Ġorġ tal-ħanut ta' ħdejna. Kulħadd iżarrat għax bil-lejl għamilna erba' sigħat mingħajr dawl, u hu ferħan se jtir. Meta staqsejtu għaliex kien ferħan, qalli għax il-qtugħ ta' dawl bil-lejl forsi fl-aħħar jikkonvinċi lill-mara tiegħu biex tinsa s-suġġeriment li Simon tagħna kien għamel lin-nisa tad-dar biex jiffrankaw mill-kontijiet tad-dawl u tal-ilma billi jaħslu l-ħwejjeġ bil-lejl. Ma nafx jekk kienx qed ikellimni bis-serjetà jew biex jiġbidli saqajja, għax m'għadni nafdah xejn. L-ERBGĦA, 8 TA' FRAR Din illum sirt nafha li lil Salvu Mallia ma ħallewhx jidħol il-bank bil-kelb. Sewwa għamilt Salv li bqajt tirreżisti. Mela l-kelb tajjeb biss biex jipprotesta? Salv għamilha ċara minn issa li meta tkun viċi prim ministru, bħal daż-żmien sena, il-kelb għandu post anke fil-Parlament. Anzi nissuġerilek li tibda kampanja minn issa biex il-klieb ikunu jistgħu jivvutaw biex ir-rebħa tkun ferm aktar kbira, għax m'għandix dubju li l-klieb kollha lilek jivvutaw. Salv, hu ħsieb li tgħid lil Simon tagħna, biex f'każ li jressquk il-Qorti, ilkoll kemm aħna nkunu hemmhekk miegħek, kif konna ma' Jason Azzopardi. Fuq kollox dan m'għandu xejn iżjed minnek, mhux hekk!